### Beállításmentes üzemmód

Ez a fejezet az Atheros Client Utility (ACU) segédprogram és a Windows XP vezeték nélküli hálózatbeállítási szolgáltatás (Wireless Zero Configuration Service – WZCS) működését ismerteti.

#### A vezeték nélküli hálózat beállítása

A Windows WZCS szolgáltatás dinamikus módon kezeli a vezeték nélküli hálózati kapcsolatot. A kapcsolat kialakításához minimális mennyiségű adatot kell megadni és beállítani.

A Windows XP beállításmentes hálózati szolgáltatásának megadása:

1. Nyissa meg a Windows XP Vezeték nélküli hálózat tulajdonságai párbeszédpanelét.
2. A beállításmentes szolgáltatás kiválasztásához jelölje be A vezeték nélküli hálózatot a Windows konfigurálja jelölőnégyzetet.

Ha a jelölőnégyzetet bejelöli, az alábbi beállításokat az összes beállítási profil esetében a Windows XP rendszer kezeli:

- SSID
- Biztonsági kulcsok
- Ad hoc beállítások

Ne feledje, hogy mivel a Windows XP operációs rendszer gondoskodik az összes beállítási profil fenti beállításainak megadásáról, a Windows beállításmentes hálózati szolgáltatás használata közben a felhasználók például nem hozhatnak létre eltérő beállításokkal rendelkező új profilokat.

A beállításmentes szolgáltatás beállításai felülírják az összes beállítási profil beállításait akkor is, ha más beállítások vannak megadva. Ugyanakkor a beállításmentes szolgáltatás használata esetén is az ACU felügyeli a következő beállításokat:

- Energiagazdálkodási beállítások
- Aktív/passzív keresés (ha van)
- Átviteli teljesítmény
- A vezeték nélküli hálózat frekvenciája
- Rövid/hosszú előtag (802.11b)

Amikor a beállításmentes szolgáltatást használja, az ACU segédprogramban egy üzenet jelenik meg, amikor az ACU Profilkezelő lapján beállítási profilt próbál létrehozni vagy módosítani.

A Windows XP beállításmentes hálózati szolgáltatásának kikapcsolása:

1. Nyissa meg a Windows XP Vezeték nélküli hálózat tulajdonságai párbeszédpanelét.
2. A beállításmentes szolgáltatás kikapcsolásához törölje a jelet A vezeték nélküli hálózatot a Windows konfigurálja jelölőnégyzetből.

Ha ez a jelölőnégyzet üres, az összes profilbeállítást az ACU Profilkezelő lapján megadott beállítási profil határozza meg.